Pracovná skupina 7.10.2022 – Lepšie služby

# Otvorenie

Viera Hainzl otvorila pracovnú skupina a spustila nahrávanie. Odprezentovala tri bodu programu.

* Uznané spôsoby autorizácie
* Životné situácie
* Štandardy elektr. formulára

# Uznané spôsoby autorizácie – autorizácia dokladom

Matej Maderič uviedol bod „Uznané spôsoby autorizácie“, prezentoval Jaroslav Chovanec a Štefan Szilva. V úvode aj počas prezentácie bolo zdôraznené, že sa jedná o záložné a dočasné riešenie, ktoré vzniklo z dôvodu, že sa nestíhajú vymeniť všetky občianske preukazy vydané do 20. júna 2021, ktorým končí certifikácia pre vytváranie kvalifikovaných elektronických podpisov.

Do diskusie sa zapojili najmä p. Frič a p. Illek. Doplnili p. Blažej a p. Procházka.

Témami boli nedostatočná komunikácia, časové trvanie dočasného riešenia, , dostupnosť služieb na ÚPVS a vizualizácia na ÚPVS.

Pracovná skupina sa zhodla, že komunikácia problému s vypršanými certifikátmi sa musí zlepšiť. Dlhodobo prebieha koordinácia MV SR a MIRRI. Aktuálne vznikla koordinačná skupina aj s Finančnou správou a ďalšími subjektami.

Komunikácia voči občanovi musí byť jednoduchá, bez detailných technikálií a ľahko pochopiteľná. Pripravovaný hromadný oznam pre používateľov občianskych preukazov s končiacou certifikáciou do elektronickej schránky správ je pripravovaná v spolupráci s BRISK. Občan zároveň potrebuje informáciu ohľadom služieb, pre ktoré OVM bude uznávať tento spôsob autorizácie. Aj z tohto dôvodu bola na ÚPVS zverejnená informácia ohľadom pripravovanej vyhlášky o uznaných spôsoboch autorizácie, ktorá bude postupne dopĺňaná o zoznam služieb, ktoré bude možné autorizovať cez uznaný spôsob autorizácie. Aktuálne však neexistuje automatická kontrola na povolený spôsob autorizácie pre konkrétne podania. Možnosť kontroly bude preverená.

Čo sa týka dostupnosti služieb, pre ktoré bude nový, dočasný spôsob autorizácie povolený, je potrebné ich prioritizovať a zamerať sa primárne na služby, ktoré sú časovo najbližšie – ako napr. daň z motorového vozidla a daňové priznanie. Z tohto dôvodu sa zbierajú informácie z OVM, ktoré služby sa budú dať takto autorizovať. Flow autorizácie však bude rovnaký ako pri doteraz.

V eID klientovi MV SR, je už nasadená funkcionalita informujúca o termíne vypršania certifikácie, v ďalšej verzii eID klienta bude dostupné aj vydávanie nových certifikátov pre uznaný spôsob autorizácie. Flow bude pritom obdobný ako je tomu v súčasnosti pri vydávaní certifikátov pre KEP.

V tomto momente sa nevie povedať, dokedy sa bude tento spôsob využívať, plán je, dokým nebudú vymenené občianske preukazy vydané do 20. júna 2021, resp. dokým počet „starých“ OP už nebude rizikový. Konkrétne parametre na ukončenie tohto riešenia sa musia doriešiť s MV SR v rámci koordinačnej skupiny.

# Životné situácie

Daniela Mesková odprezentovala mockupy dvoch životných situácií z pohľadu používateľa.

Diskusia sa venovala téme skôr z komplexnejšieho pohľadu a architektúru riešenia, berúc do úvahy projekt modernizácie ÚPVS. Architektonické riešenie je momentálne v procese riešenia na MIRRI, malo by byť pripravené do 31.10.2022. Cieľom je, aby sa všetky životné situácii pokryli koncepčne a aby sa nemusela konfigurovať každá samostatne. Vzniesla sa námietka voči absentujúcej možnosti pripomienkovať. Avšak prezentované mockupy sú dostupné na [webe MIRRI](https://www.mirri.gov.sk/aktuality/plan-obnovy-a-odolnosti/predstavujeme-viziu-dalsich-dvoch-zivotnych-situacii-privitame-vas-nazor/index.html), kde je dostupná aj emailová adresa na zasielanie pripomienok [zivotnesituacie@mirri.gov.sk](mailto:zivotnesituacie@mirri.gov.sk). Zasielať pripomienky je stále možné.

P. Blažej otvoril otázku detailnosti informácií pre danú životnú stiuáciu. Ako veľmi chceme zahŕňať súvisiace informácie (napr. odkaz na portál Profesia pri zaevidovaní sa na ÚPSVaR.

1. Nové štandardy pre elektronické formuláre

Predmetom prezentácie bol návrh na nový nástroj pre dizajnovanie elektronických formulárov, návrh na úpravu technických štandardov pre elektronické formuláre a zmenu spôsobu vizualizácie a práce s vyplnenými formulármi.

Po prezentácii Štefana Szilvu a Lenky Mitákovej sa diskusia venovala dopadom navrhovanej zmeny na existujúce systémy, detailom zaručenej konverzie .xml súboru do .pdf a scenárom použitia s ohľadom napr. na nutnosť konektivity. Pracovná skupina sa zhodla, že elektronické formuláre sú dôležité, ale je potrebné rozanalyzovať hraničné situácie. Takisto sa PS zhodla, že scenáre použitia sa zverejnenia, aby sa mohli pripomienkovať.

P. Illek sa pýta, či je možné byť zahrnutý v užšej skupiny ľudí, ktorí by sa tomu chceli podrobnejšie venovať? P. Szilva odpovedá, že je možné zapojiť záujemcov do prac. skupiny elektronické formuláre a na jej stretnutia.

P. Procházka sa pýta na reprodukovateľnosť vizualizácie, dokumentáciu nového formátu a na to, prečo by malo ísť o komerčný produkt. P. Szilva odpovedá, že pri realizácii navrhovaného riešenia by reprodukovateľnosť bola možná po celý čas, čo sa bude používať navrhovaná centrálna konverzná služba alebo po lokálnom nainštalovaní toho istého produktu a nakopírovaní si definície formulára, pričom navrhuje sa definíciu formulára zverejňovať. Cieľom je zároveň zabezpečiť, aby z každého podania alebo rozhodnutia vo forme XML údajov bola vždy vytvorená statická PDF vizualizácia zaručenou konverziou a upustilo sa od dynamického vytvárania vizualizácií pomocou XSLT transformácií zverejňovaných v module elektronických formulárov. K druhej otázke sa p. Mitáková a p. Szilva vyjadrili, že NASES v rámci prieskumu nenašiel vo svete produkt, ktorý by plne spĺňal technické štandardy pre elektronické formuláre platné v SR ako sú XSLT transformácie do PDF a HTML a zároveň umožní používateľovi *dizajnovanie* výstupného pdf tak a súčasne aj kľúčové požiadavky ako je napríklad formátovaný výstup, podpora pre mobilné zariadenia, súlad s jednotným dizajn manuálom, vypĺňanie v krokoch a len potrebných údajov, a aby to odrážalo aj potrebu vytvárania rozhodnutí (teda výstup, ktorý doručuje štát občanom). Je potrebné oddeliť vizuálne zobrazenie a dizajn. NASES navrhuje prejsť na produkt dlhodobo používaný a osvedčený praxou v zahraničí, ktorý je používaný aj v rôznych štátoch EÚ a inde vo svete a nie je špecificky vyvíjaný len pre Slovenskú prepubliku. Zvažovali sa viaceré existujúce produkty, ako Adobe, Form.io, eformulare.sk, Software602 ako aj možnosť custom vývoja v Slovensko IT. Custom vývoj nemusí byť len SKIT. P. Illek aj p. Procházka majú obavu z toho, že nejde o open source nástroj resp. o otvorený štandard používaný pre transformácie údajov do vizualizácie. Upozorňujú, nech nechceme produkt, ktorý robí všetko. Toto sme už chceli, a ukázalo sa to ako nesprávne.

P. Suchal sa pýta detailnejšie na zobrazenie správ v schránke v kontexte eDesk. PDF súbory nie sú podľa jeho názoru vhodné ako jediná statická vizualizácia, preferoval by HTML. Toto bude potrebné prejsť na užšej pracovnej skupine. Zároveň p. Suchal zdôrazňuje, že je potrebné spraviť testy tohto nástroja na prípade životných situácií. Obáva sa, že nebude možné naplniť vízie tímu živ. situácií a tohto nástroja. Toto je podnet primárne na MIRRI. Pracovná skupina sa zhodla, že toto je potrebné prejsť so všetkými stakeholdermi a tiež sa spomínané podnety budú riešiť v rámci PoC.